정조 0년
丙申九月二十九日辰時。上御興政堂。大臣備局堂上引見入侍時。左議政金尙喆。右議政鄭存謙。漢城判尹具善復。行司直徐命善。行戶曹判書鄭弘淳。行工曹判書朴宗德。行兵曹判書洪樂性。行吏曹判書李重祜。右參贊尹東暹。禮曹判書鄭尙淳。刑曹判書李福源。戶曹參判張志恒。行副司直尹得養。行副護軍李柱國。行副護軍李漢膺。行副司直權噵。禮曹參判沈履之。江華留守李瀰。行副司直金魯鎭。吏曹參判徐浩修。副校理沈有鎭。左承旨鄭民始。假注書徐龍輔。事變假注書趙憲喆。記注官金鳳顯。記事官卜台鎭。以次進伏訖。尙喆曰。日間聖體。若何。上曰。一樣。尙喆曰。王大妃殿氣候。何如。上曰。一樣。尙喆曰。惠慶宮患候。今則怏復耶。上曰。比前稍勝矣。尙喆曰。明日動駕。必致久延。而日寒如此。下情不勝伏悶。上曰。自今日日氣稍溫矣。尙喆曰。犧牲若於明日省牲。則熟設等節。似甚窘急。何以爲之乎。上曰。令亞獻官今日省牲。可也。存謙曰。湯劑當以茶飮進御乎。上曰。唯。尙喆曰。此忠淸監司徐有臣災實分等狀啓也。沃川等八邑置之尤甚。公州等二十三邑置之之次。洪州等二十三邑置之稍實。分等依請施行。舊還一萬石。勢難準捧云。許減三分一。尤甚邑還上之難。以本邑盡捧者。限以四分一代捧。待明年還作本色。當年極劣米之停退。癸未江都安興貢津米。姑令仍留。推奴徵債限明秋防塞事。依狀請竝許施。何如。上曰。依爲之。出擧條尙喆曰。此京畿監司鄭光漢災實分等狀啓也。加平抱川置之尤甚。長湍等七邑置之之次。廣州等二十八邑置之稍實。分等依請施行。抱川最爲災邑。北漢移轉。姑許捧留本縣。舊還五千石當捧之中。限折半許減之請。推奴徵債限明秋防塞事。竝爲許施。何如。上曰。依爲之。出擧條尙喆曰。此鍾城前參奉韓汝斗等上疏也。盛陳六鎭民人阻飢遑遑之狀。仍請浦項移運之穀。比前優數劃給事也。自上深軫北路民事之最悶。連下飭敎。而至於嶺穀移轉。必有該道臣狀請。然後斛數多寡。船運早晩。可以稟處。今此赴擧儒生之因便疏籲。極涉猥越。而係是民事。雖不請罪。若其前頭運穀。似不可已。督運御史。先爲差下。觀勢下送于嶺南。以爲擧行之地。何如。上曰。此不過運穀而已。何必別送御史。使本道都事。着實擧行。好矣。尙喆曰。然則穀物數爻。姑待北伯狀請。量宜區劃後。預爲分付於嶺南道臣。何如。上曰。依爲之。出擧條尙喆曰。此咸安郡守李宗榮弊瘼上疏。而有令廟堂稟處之命矣。其疏盛論本郡經界之政。仍請改量矣。諸道改量。曾有朝令。守令旣得其人。民願亦又如此。則如本郡弊邑。趁此釐革。誠得其時。而經界旣正。蒙弊盡祛。則前後隱漏之結。新舊陳荒之徵。自當不期革而自革。分付道臣。使之從長擧行。何如。上曰。依爲之。尙喆曰。又以本郡還穀最多。反爲民弊。其中二萬石或請轉移他邑。或請發賣減數矣。附近諸邑。無他可以移轉之處。則待時發賣。報廟堂處之。亦無不可。商量擧行之意。分付道臣。至於統穀之轉輸。果爲咸民難支之弊。則從便變通之意。亦爲分付於道臣及統帥。何如。上曰。依爲之。尙喆曰。又以本郡良戶之不足。軍役之疊侵有寺奴勳奴。移塡軍保。他邑移來軍額。各還其邑之請矣。諸道軍額之難充。何邑不然。寺奴勳奴亦民也。何可使疊徵其役。他邑移來之軍額。今若還送。則亦豈當初移送之意哉。參以事勢。有難輕許。分付道臣。亦使之從便釐正。何如。上曰。依爲之。出擧條尙喆曰。此東萊府使柳戇弊瘼上疏。而有下廟堂稟處之命矣。其一。公作米料魚價米秋冬所用萬餘石。輒於春秋發賣。而每石以二兩五錢。散給民間。秋後捧米。而剩錢皆歸別用。自丁卯次次增加。近來則一年立本之穀。本府則或至四千石。冬鎭則似不下千數。因此餉穀率多虛留。或値失稔。秋後納米之民。非但不勝支堪。以立本麤劣之米。入給之除。輒爲倭人之點退。其爲損國體而受邊侮。非細故云。其一。倭人或有緊急所需。則象譯輩限前減價。以某物給本直。預受手標。爲待限出米。發賣取剩之資矣。壬癸以後。本官初爲賑資。而近輒爲二千餘石。曾爲朝廷命吏。競此錐刀之利。不念隣倭之笑罵云矣。邊臣慨然陳章。有此論列。苟有犯科之官長。則其在國體。固當一一摘發。嚴法重繩。而其疏中。旣曰。簿書已絶。按發無憑云。則朝家雖欲覈出。實無其路。自今爲始。立本手標等事。令本府嚴立科條。一洗因循之謬習。而若是申飭之後。如有犯者。隨現重究。斷不饒貸之意。嚴明分付。何如。上曰。依爲之。尙喆曰。倭貿一節。本府小通事輩。爲營鎭各衙門所侵責。輒出外上於倭人。其數今爲萬餘金。以致倭人之督責轉甚。從今爲始。請以一律從事矣。外上之弊。誠極萬萬驚駭。此後現發者。毋論象譯通事。一依續典。負債人一律之法。申明施行。以嚴邊禁。何如。上曰。右相之意。何如。存謙曰。邊門立法。本自尙嚴。故倭人處負債者。斷以極律。法意有在。今此萊伯所請。從今爲始。雖一包一貫。竝以一律從事云者。誠得之。而亦出於申明續典之意。亟宜許施。而所論之諸弊。其來已久。入侍備堂中。亦有曾經萊伯人。下詢。何如。上曰。曾經萊伯人。誰也。陳白。可也。尙喆曰。權噵亦曾經矣。噵曰。外上未給者。曾有一律定式。只宜申明重法。隨現隨繩。公作米之不爲趁時盡數入給者。儘有委折。近來入送使。每不及期出送。或至踰年。而不卽納進獻之物。誠爲可駭。彼旣不及期進獻。則所給之米亦不當盡數入給。故輒折留不給。而嚴辭申飭。此例行之已久。今不可改。則勢當次次入給。而以其次次入給之故。或不無從中犯手之患。此後則嚴立法禁。毋敢襲謬。似好矣。上曰。各別嚴飭。可也。尙喆曰。其一。本府防布軍三千三百二十二名。蠲其身布。除其疊役。後以此數。移定各邑事也。邊上重地。有異他邑。繭絲之減。豈曰不好。而卽今軍額之難充。無邑不然。自朝家亦難直許移送。分付道臣。如有推移變通之道。則使之狀聞稟處。至於忠翊衛巫夫等許屬本府軍摠之請。雖未知其數多寡之如何。此皆有所管衙門。有難率爾許施。亦令道臣論理狀聞。何如。上曰。依爲之。尙喆曰。其一。本府會外穀。以將士頒料之不足。添劃某樣穀事爲請矣。還穀裒益之政。已有朝家行會諸道者。分付道臣。計其不足之爲幾石。量其便近移轉之處。使之擧行後狀聞。何如。上曰。依爲之。尙喆曰。本府金井舊山城。逐年修築城內設倉儲穀之道。束伍移付之策。有所論列矣。萊府處地。異於灣府。山城之古有今廢未知有何見得。而事係關防。恐難輕議矣。上曰。右相之意。何如。存謙曰。臣之愚見。常以爲關防形便之可合設置處。古人已盡擧行。在今只當守其已設置者而已。今此城餉設施之論。豈曰無見。而以今事力。猝難輕議矣。上曰。諸備堂之見。何如。善復曰。城體設始之當否。臣曾未見其形便。今不敢臆對。而大抵萊府之人。常以爲。朝家備禦之策。不如灣府爲言。海路當逢順風。則船泊之疾。比諸鴨綠一帶水。不翅容易。勿論南北。固邊爲上策。然今忽築城。則不無彼人致疑之端。詳審處之好矣。命善曰。臣亦未見其形便。而設施之有難輕議。儘如大臣之言矣。弘淳曰。近來新設關防。曾不多年。輒皆廢棄。徒爲勞民傷財之歸。如洞仙關東西林等處是已。臣常有慨於此。凡於設施之論。未嘗與之荀同矣。宗德曰。臣未見其形便。不敢臆對。而今當中外財力匱乏之時。恐難輕議設施矣。樂性曰。臣未知其形便。不敢輕議於設施當否。而或傳城內小水云。然則似難守城矣。重祜曰。基址形便。臣旣不知。不敢質言仰對矣。然當亂之際。在於得人。不在於關防。顧今關防可合處。已盡設置。此時之虛費財力。更爲設施。恐難輕議矣。東暹曰。臣旣未曾目見。今不敢臆對矣。尙淳曰。臣旣未見其形便。設施之當否。不敢輕議。而前旣築城廢棄已久。則可知其爲不可守城矣。福源曰。臣旣未見形便。不敢輕議矣。志恒曰。臣雖見倭館。不得遍察地勢。則未知其利害之果如何。而捨直路本府城避守山城。雖或有躡後之兵勢。縱而順過。似涉疏迂矣。得養曰。城池固是國家之大政。而臣旣未知其形便。不敢臆對矣。柱國曰。臣雖未知其形便之果如何。而山城設置本意。非獨爲守城。其軍餉與子女玉帛。亦在其中。有若軍中之老營者。然其處果如該府使之所見。則使之修築。亦似好矣。漢膺曰。臣雖未見其形便。而聞水源不足云。旣如此則其修築斯。恐難守城矣。噵曰。臣於待罪萊府。亦一往審。外峻內平。形址甚便。中間廢置。誠爲可惜。而改築之役。猝難輕議。此則付之本府。徐徐經紀似好矣。履之曰。凡事在遠論斷。終不如目見料度。苟是新創巨役。則此時經費。不可不念。而因舊增築。若自本邑從便設施則似無所害。臣意則使道臣更與本府使。商議善處好矣。瀰曰。臣於年前待罪嶺藩時。雖不目見其形址。蓋聞四面險固。實爲援急可恃之地。今此本倅疏中論列。亦似有意見。但方財用匱渴之時。費力於不急之務爲難。自本府若有磨以歲月。漸次修築之道。未爲不可。第令本道道臣帥臣。看審形便於巡路。且與本倅消詳講確後。狀聞便否。徐徐更議處之。恐合事宜矣。魯鎭曰。臣旣未目覩。有難遙度。事關關防。亦不宜輕議廢棄使本道道臣帥臣更加看審。消詳狀聞後處分。似好矣。浩修曰。臣等則未見形便。而遙度利害。邊臣則親覩事勢。而備陳條件。大抵百聞終不如一見。俄者備堂沈履之所達更爲往復消詳之言。似爲完備矣。尙喆曰。邊地城池之修築。有不可輕擧。道臣巡路。看審其形便。使之論理狀聞。何如。上曰。依爲之。出擧條弘淳曰。年前九營繕軍契雇價變通時。每年兵曹上下錢中一千兩劃出。以償舊債。畢償則止事定式。而今年各處役軍所用。非比常年。若計限歲年應下。則反有不足之慮。當年公私債還報一節。特爲停退。然後庶民挨過而此旣啓下節目。不可自下擅便。故敢達矣。上曰。依爲之。出擧條上曰。御製明當奉安。而御製甚多。彩轝無不足之慮耶。戶判出去。詳問還奏。可也。弘淳承命出去。重祜曰。昨冬聽政朝參時。侍從不參人。皆命墨名。而其中金復休李普天黃樟發配。其後竝皆蕩滌矣。趙鎭衡則適在禁推。故未及同入蕩滌。漏於傳旨中。何以爲之乎。上曰。蕩滌。可也。出擧條宗德曰。臣以雲觀事。有仰達者矣。進上七政曆。有犯御諱處。依戶曹計士例。改以他字。何如。上曰。依爲之。出擧條樂性曰。暎花堂親臨武科殿試時。雲寶劍以下。全數侍衛而禁軍挾輦軍。在前無排立之例。今番亦依此擧行乎。上曰。依爲之。出擧條樂性曰。再明日明政殿懸題後詣春塘臺時。道由何門擧行乎。上曰。以靑陽門擧行。可也。樂性曰。然則禁軍及挾輦軍。只入直擧行乎。上曰。依爲之。出擧條樂性曰。武科講規。自願一書。載在法典。從今以後。講書受點則雖無自願下敎。勿爲。依近例煩稟。依法典施行。何如。上曰。依爲之。出擧條存謙曰。臣等明日旣已隨駕。景慕宮移奉時。與禮堂神輦後陪從則似好矣。上曰。神輦後陪從。可也。尙喆曰。明日景慕宮腰彩轝移奉時。旣無都監。何以擧行乎。上曰。自禮曹擧行。可也。尙淳曰。迎勅儀註。今當磨鍊。而以何殿擧行乎。上曰。以崇政殿擧行。可也。弘淳進前曰。彩擧方有三十餘部云矣。上曰。然則可無不足之慮矣。上曰。明日景慕宮移安擧動時。先後箱同牌擧行。可也。命退。諸臣以次退出。